Dovilė Kilty

Dovilė Kilty (Dzindzaletaitė) (g. 1993 m. liepos 14 d., Šiauliai) − lietuvių lengvaatletė, trišuolio (anksčiau ir šuolio į tolį) atstovė. Daugelio amžiaus grupių trišuolio rungties stadione ir uždarose patalpose Lietuvos rekordininkė. Pirmuosius aukštus rezultatus pradėjo rodyti 2007 m. 2010 m. birželio 5 d. buvo penkto rezultato per visą Lietuvos trišuolio istoriją savininkė. Trenerė − J. Tribienė.

 Sezonų rezultatai 

2007–2008 m. žiemos sezono (uždarų patalpų varžybų) rezultatas trišuolio rungtyje, 12,62 m, buvo antras pagal gerumą Lietuvoje. Šuolio į tolį rungties rezultatas, 5,66 m, buvo septintoje vietoje pagal gerumą Lietuvoje.

2008 m. vasaros sezono (stadione) rezultatas trišuolio rungtyje, 12,41 m, buvo ketvirtoje vietoje pagal gerumą visoje Lietuvoje. Šuolio į tolį rungtyje pasiektas rezultatas, 5,71 m, buvo šeštoje vietoje Lietuvoje.

2008–2009 m. žiemos sezono trišuolio rungties rezultatas, 12,50 m, buvo trečioje vietoje Lietuvoje. Šuolio į tolį rezultatas, 5,74 m, buvo aštuntas pagal gerumą visoje Lietuvoje.

2009 m. vasaros sezone pasiektas trišuolio rezultatas, 12,26 m, buvo penktoje vietoje Lietuvoje (tai geriausias jaunių ir trečias pagal gerumą jaunuolių rezultatas). Šuolio į tolį rungtyje pasiektas 5,85 m rezultatas taip pat buvo penktas tarp visų šuolininkių (tuo pačiu tai buvo geriausias jaunių ir antras pagal gerumą jaunuolių rezultatas).

2009–2010 m. žiemos sezono metu D. Dzindzaletaitės rezultatas trišuolyje, 12,64 m, buvo trečias tarp visų Lietuvos trišuolininkių (tuo pačiu buvo aukščiausias tarp jaunių ir jaunuolių). To paties sezono šuolio į tolį rungties rezultatas, 5,98 m, buvo antras tarp suaugusiųjų.

Dalyvaudama 2010 m. Šiauliuose vykusiose Lietuvos jaunių varžybose trišuolio rungtyje nušoko 13,14 m. Šiuo rezultatu ji pagerino Lietuvos 16, 17, 18 ir 19 metų rekordus, tuo pačiu pakildama į penktąją vietą geriausių Lietuvos trišuolininkių sąraše.

2010 m. rugpjūčio mėn. dalyvavo pirmose Pasaulio jaunimo olimpinėse žaidynėse Singapūre, kur "B" finale buvo pirma, ir bendroje
įskaitoje laimėjo 8 vietą.

2011 m. LLAF taurės varžybose pasiekė Lietuvos atviro stadiono trišuolio 17 m 18 m ir 19 m rekordus (13,35 m) ir laimėjo 1 vietą.

2012 m. LLAF taurės varžybose pasiekė Lietuvos uždarų patalpų trišuolio 18 m ir 19 m rekordus (13,28 m) ir laimėjo 1 vietą.

2012 m. Lietuvos lengvosios atletikos čempionate pasiekė Lietuvos uždarų patalpų trišuolio 18 m ir 19 m rekordus (13,60 m) ir laimėjo 2 vietą.

2012 m. pasaulio jaunimo čempionate pasiekė naują Lietuvos rekordą 14,17 m, pelnė sidabro medalį ir tapo pirmąja Lietuvos moterimi nušokusia virš 14 metrų.

2015 m. laimėjo Europos U23 lengvosios atletikos čempionato Taline trišuolio rungtį ir įvykdė olimpinį normatyvą, tačiau dėl nėštumo 2016 m. vasaros olimpinėse žaidynėse nedalyvaus.

2019 m. birželio 15 d. Baltijos šalių komandiniame čempionate nušoko 14,26 m ir dar kartą pagerino nacionalinį Lietuvos rekordą.

Savo debiutinėse 2024 m. vasaros olimpinėse žaidynėse lietuvė atrankoje trečiuoju bandymu užfiksavo 13,64 m rezultatą ir į finalą nepateko. Bendroje įskaitoje sportininkė liko 25-oje vietoje.

 Asmeniniai rekordai 
 Rungtis Rezultatas Vieta Data NacionalinėreikšmėŠuolis į tolį  6,14m  Kaunas  2013-05-11 Trišuolis  14,26 m  Uogrė 2019 m. birželio 15 d.  NR

 Pasiekimai varžybose 
 2009 m. LKKA studentų žiemos lengvosios atletikos pirmenybės: 1 vieta (šuolis į tolį).
 2010 m. Lietuvos jaunių uždarų patalpų lengvosios atletikos čempionatas: 1 vieta.
 2010 m. LLAF taurės varžybos: 2 vieta
 2011 m. LLAF taurės varžybos: 1 vieta (13,35)
 2011 m. Lietuvos čempionatas: 3 vieta (13,16)
 2012 m. LLAF taurės varžybos: 1 vieta (13,28)
 2012 m. Pasaulio jaunimo čempionatas: 2 vieta (14,17)
 2013 m. Lietuvos žiemos čempionatas: 1 vieta (13,40)
 2013 m. Europos žiemos čempionatas: 14 vieta (13,53)
 2013 m. LLAF taurės varžybos: 1 vieta (13,71)

 Šaltiniai 

Dzindzaletaitė
Dzindzaletaitė
Kategorija:Lietuvos olimpiečiai